CELEX: 32022D0596
Language: da
Date: 2022-04-11 00:00:00
Title: Rådets afgørelse (FUSP) 2022/596 af 11. april 2022 om ændring af afgørelse 2011/235/FUSP om restriktive foranstaltninger over for visse personer og enheder på baggrund af situationen i Iran

12.4.2022   
               
               
                  DA
               
               
                  Den Europæiske Unions Tidende
               
               
                  L 114/68
               
            
         RÅDETS AFGØRELSE (FUSP) 2022/596
         af 11. april 2022
         om ændring af afgørelse 2011/235/FUSP om restriktive foranstaltninger over for visse personer og enheder på baggrund af situationen i Iran
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 29,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Den 12. april 2011 vedtog Rådet afgørelse 2011/235/FUSP (1).
                  
               
                     (2)
                  
                  
                     På grundlag af en gennemgang af afgørelse 2011/235/FUSP vurderer Rådet, at de restriktive foranstaltninger, der er fastsat deri, bør forlænges indtil den 13. april 2023.
                  
               
                     (3)
                  
                  
                     Tre personer, der er opført i bilaget til afgørelse 2011/235/FUSP, er afgået ved døden, og oplysningerne vedrørende dem bør udgå af bilaget. Rådet har også besluttet, at oplysningerne vedrørende 25 personer i bilaget til afgørelse 2011/235/FUSP bør ajourføres.
                  
               
                     (4)
                  
                  
                     Afgørelse 2011/235/FUSP bør derfor ændres i overensstemmelse hermed —
                  
               VEDTAGET DENNE AFGØRELSE:
         
            Artikel 1
            I afgørelse 2011/235/FUSP foretages følgende ændringer:
            
                        1)
                     
                     
                        Artikel 6, stk. 2, affattes således:
                        
                           »2.   Denne afgørelse finder anvendelse indtil den 13. april 2023. Den gennemgås løbende. Den forlænges eller ændres, alt efter hvad der er relevant, hvis Rådet skønner, at dens mål ikke er nået.«
                        
                     
                  
                        2)
                     
                     
                        Bilaget ændres som angivet i bilaget til nærværende afgørelse.
                     
                  
         
            Artikel 2
            Denne afgørelse træder i kraft på dagen for offentliggørelsen i Den Europæiske Unions Tidende.
         
         
            Udfærdiget i Luxembourg, den 11. april 2022…
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  Rådets afgørelse 2011/235/FUSP af 12. april 2011 om restriktive foranstaltninger over for visse personer og enheder på baggrund af situationen i Iran (EUT L 100 af 14.4.2011, s. 51).
      
      
         
            BILAG
            I bilaget til afgørelse 2011/235/FUSP (»Liste over de personer og enheder, der er omhandlet i artikel 1 og 2«) foretages følgende ændringer:
            
                        1)
                     
                     
                        Punkt 27 (vedrørende ZARGAR Ahmad), 38 (vedrørende FIRUZABADI Maj-Gen Dr. Seyyed Hasan) og 41 (vedrørende HEJAZI Mohammad) i listen med overskriften »Personer« udgår.
                     
                  
                        2)
                     
                     
                        Oplysningerne om følgende 25 personer affattes således:
                     
                  
               Personer
            
            
               
                            
                        
                        
                           Navn
                        
                        
                           Identificerende oplysninger
                        
                        
                           Begrundelse
                        
                        
                           Opført på listen den
                        
                     
                           »1.
                        
                        
                           AHMADI-MOQADDAM Esmail
                        
                        
                           Fødested: Teheran (Iran)
                           Fødselsdato: 1961
                           Køn: mand
                        
                        
                           Direktør for universitetet og det nationale højere forsvarsforskningsinstitut siden den 20. september 2021. Tidligere seniorrådgiver vedrørende sikkerhedsanliggender for chefen for de væbnede styrkers generalstab. Chef for Irans nationale politi fra 2005 indtil begyndelsen af 2015. Også chef for det iranske IT-politi (opført på EU's liste) fra januar 2011 indtil begyndelsen af 2015. Styrker under hans ledelse har gennemført brutale angreb mod fredelige protester og et voldeligt natligt angreb på sovesalene på Teheran Universitet den 15. juni 2009. Tidligere chef for Irans hovedkvarter til støtte for det yemenitiske folk.
                        
                        
                           12.4.2011
                        
                     
                           20.
                        
                        
                           MOGHISSEH Mohammad (alias NASSERIAN)
                        
                        
                           Køn: mand
                        
                        
                           Dommer ved højesteret siden november 2020. Tidligere leder af Teherans Revolutionsdomstol, afdeling 28. Anses også for at være ansvarlig for fordømmelser af medlemmer af bahaisamfundet. Han har behandlet de sager, der blev rejst efter valget. Han har afsagt langvarige fængselsdomme i forbindelse med uretfærdige retssager mod samfundsaktivister, politiske aktivister og journalister og adskillige dødsdomme til demonstranter, samfundsaktivister og politiske aktivister.
                        
                        
                           12.4.2011
                        
                     
                           21.
                        
                        
                           MOHSENI-EJEI Gholam-Hossein
                        
                        
                           Fødested: Ejiyeh (Iran)
                           Fødselsdato: ca. 1956
                           Køn: mand
                        
                        
                           Retspræsident siden juli 2021. Medlem af Mæglernes Råd. Offentlig anklager i Iran fra september 2009 til 2014. Tidligere stedfortrædende leder af (2014 til juli 2021) og talsperson for retsvæsenet (2010-2019). Efterretningsminister fra 2005 til 2009. Mens han var efterretningsminister under valget i 2009, var efterretningsagenter under hans ledelse ansvarlige for fængsling og tortur af og fremtvingelse af falske tilståelser under pres fra hundreder af aktivister, journalister, dissidenter og reformpolitikere. Desuden blev politikere tvunget til at fremsætte falske tilståelser under uudholdelige forhør, som omfattede tortur, overgreb, afpresning og trusler mod familiemedlemmer.
                        
                        
                           12.4.2011
                        
                     
                           22.
                        
                        
                           MORTAZAVI Said (alias MORTAZAVI Saeed)
                        
                        
                           Fødested: Meybod, Yazd (Iran)
                           Fødselsdato: 1967
                           Køn: mand
                        
                        
                           Leder af velfærdssystemet fra 2011 til 2013. Offentlig anklager i Teheran indtil august 2009. Som offentlig anklager i Teheran udstedte han en stående ordre, der blev brugt til at fængsle hundreder af aktivister, journalister og studerende. I januar 2010 blev han i en parlamentarisk undersøgelse holdt direkte ansvarlig for at fængsle tre fanger, som efterfølgende døde under tilbageholdelsen. Han blev suspenderet fra embedet i august 2010, efter at det iranske retsvæsen havde undersøgt hans rolle i, at de tre mænd, der var fængslet på hans ordre efter valget, var afgået ved døden.
                           I november 2014 blev hans rolle i interneredes dødsfald officielt anerkendt af de iranske myndigheder. Han blev den 19. august 2015 frikendt af en iransk domstol for anklager i forbindelse med tortur mod tre unge mænd og disses død på tilbageholdelsescentret i Kahrizak i 2009. Idømt fængselsstraf i 2017 og løsladt i september 2019. I august 2021 afsagde Irans højesteret en afgørelse, der fuldt ud støttede Said Mortazavi, og omstødte hans tidligere toårige fængselsdom.
                        
                        
                           12.4.2011
                        
                     
                           25.
                        
                        
                           SALAVATI Abdolghassem
                        
                        
                           Køn: mand
                        
                        
                           Dommer ved Den Særlige Domstol for Økonomisk Kriminalitet, afdeling 4, siden 2019. Tidligere leder af Teherans Revolutionsdomstol, afdeling 15. Dommer ved Teherans domstol. Ansvarlig for retssagerne efter valget og den dommer, der ledede »skueprocesserne« i sommeren 2009, hvor han dødsdømte to monarkister, der deltog i skueprocesserne. Han har idømt over hundrede politiske fanger, menneskerettighedsaktivister og demonstranter langvarige fængselsstraffe.
                           I 2018 viste rapporter, at han fortsatte med at afsige lignende domme uden behørig overholdelse af retfærdige rettergangsprocedurer.
                        
                        
                           12.4.2011
                        
                     
                           28.
                        
                        
                           YASAGHI Ali-Akbar
                        
                        
                           Køn: mand
                        
                        
                           Dommer ved højesteret, leder af 13. afdeling. Administrerende vicedirektør for Setad-e Dieh-fonden. Retspræsident ved Mashhads Revolutionsdomstol (2001-2011). Retssager under hans myndighed har været summariske og er blevet ført for lukkede døre i strid med de anklagedes grundlæggende rettigheder. Henrettelseskendelser er blevet udstedt en masse (op til 550 mellem sommeren 2009 og sommeren 2011), og dødsdommene er således blevet afsagt uden behørig overholdelse af retfærdige rettergangsprocedurer.
                        
                        
                           12.4.2011
                        
                     
                           30.
                        
                        
                           ESMAILI Gholam-Hossein (alias ESMAILI Gholam Hossein)
                        
                        
                           Køn: mand
                        
                        
                           Stabschef for Irans præsident Ebrahim Raisi siden august 2021. Talsmand for retsvæsenet fra april 2019 til juli 2021. Tidligere leder af domstolene i Teheran. Tidligere leder af Irans fængselsorganisation. I egenskab heraf var han medansvarlig for massefængslingen af politiske demonstranter og mørklægningen af de overgreb, der skete i fængselssystemet.
                        
                        
                           12.4.2011
                        
                     
                           33.
                        
                        
                           ABBASZADEH-MESHKINI Mahmoud
                        
                        
                           Køn: mand
                        
                        
                           Medlem af parlamentet (siden februar 2020) og formand for parlamentets udvalg for national sikkerhed og udenrigsanliggender. Tidligere rådgiver for Irans høje råd for menneskerettigheder (indtil 2019). Tidligere sekretær for det høje råd for menneskerettigheder. Tidligere guvernør i Ilamprovinsen. Indenrigsministeriets tidligere politiske direktør. Han var som chef for Artikel 10-Udvalget vedrørende Loven om Politiske Partiers og Gruppers Aktiviteter ansvarlig for at give tilladelse til demonstrationer og andre offentlige begivenheder og for at registrere politiske partier.
                           I 2010 suspenderede han de aktiviteter, som to politiske reformpartier, der er knyttet til Mousavi — Islamic Iran Participation Front og Islamic Revolution Mujahedeen Organisation — udfoldede. Han har siden 2009 konsekvent og konstant forbudt alle ikkestatslige forsamlinger og dermed nægtet den forfatningsmæssige ret til at protestere, hvilket har ført til mange anholdelser af fredelige demonstranter i strid med forsamlingsfriheden.
                           I 2009 nægtede han også at give oppositionen tilladelse til at afholde en mindehøjtidelighed for de mennesker, der blev dræbt under protesterne i forbindelse med præsidentvalget.
                        
                        
                           10.10.2011
                        
                     
                           35.
                        
                        
                           AKHARIAN Hassan
                        
                        
                           Køn: mand
                        
                        
                           Leder af afdeling 5 og ansvarlig for isolationsfængsling i Rajaee Shahr-fængslet, der er opført på EU-listen, siden 2015; tidligere inspektør for afdeling 1 i Rajaee Shahr-fængslet i Karadj indtil juli 2010. Flere tidligere fanger har berettet om hans anvendelse af tortur og om ordrer, som han gav for at hindre fangerne i at modtage lægehjælp. Ifølge en skriftlig beretning fra en fange i Rajaee Shahr-fængslet slog alle fængselsbetjentene ham brutalt med Akharians fulde vidende. Der findes desuden mindst én beretning om en fange, som blev mishandlet og døde, nemlig Mohsen Beikvand, mens Akharian var inspektør. Beikvand døde i september 2010. Andre fanger hævder troværdigt, at han blev slået ihjel efter instruks fra Hassan Akharian.
                        
                        
                           10.10.2011
                        
                     
                           36.
                        
                        
                           AVAEE Seyyed Ali-Reza (alias AVAEE Seyyed Alireza, AVAIE Alireza)
                        
                        
                           Fødested: Dezful (Iran)
                           Fødselsdato: 20.5.1956
                           Køn: mand
                        
                        
                           Justitsminister indtil den 25. august 2021. Tidligere direktør for kontoret for særlige undersøgelser. Viceindenrigsminister og leder af det offentlige register indtil juli 2016. Rådgiver for disciplinærdomstolen for dommere i april 2014. Tidligere præsident for domstolene i Teheran. Han har som præsident for domstolene i Teheran været ansvarlig for krænkelser af menneskerettighederne, vilkårlige anholdelser, nægtelse af fangers rettigheder og et højt antal henrettelser.
                        
                        
                           10.10.2011
                        
                     
                           46.
                        
                        
                           KAMALIAN Behrouz (alias Hackers Brain, Behrooz_Ice)
                        
                        
                           Fødested: Teheran (Iran)
                           Fødselsdato: 1983
                           Køn: mand
                        
                        
                           Leder af cybergruppen »Ashiyaneh«, der er knyttet til det iranske styre. »Ashiyaneh« Digital Security, der er grundlagt af Behrouz Kamalian, er ansvarlig for intensive cyberangreb mod både indenlandske modstandere og reformister og udenlandske institutioner. Kamalians Ashiyaneh-organisations arbejde har bistået i styrets hårde kurs mod oppositionen, der i 2009 omfattede utallige alvorlige krænkelser af menneskerettighederne. Både Kamalian og cybergruppen »Ashiyaneh« har fortsat deres aktiviteter indtil i hvert fald december 2021.
                        
                        
                           10.10.2011
                        
                     
                           47.
                        
                        
                           KHALILOLLAHI Moussa (alias KHALILOLLAHI Mousa, ELAHI Mousa Khalil)
                        
                        
                           Fødested: Tabriz (Iran)
                           Fødselsdato: 1963
                           Køn: mand
                        
                        
                           Retspræsident i provinsen Østaserbajdsjan. Tidligere anklager i Tabriz fra 2010 til 2019. Han var involveret i Sakineh Mohammadi-Ashtianis sag og er medvirkende til alvorlige krænkelser af retten til en retfærdig rettergang.
                        
                        
                           10.10.2011
                        
                     
                           53.
                        
                        
                           TALA Hossein (alias TALA Hosseyn)
                        
                        
                           Fødested: Teheran (Iran)
                           Fødselsdato: 1969
                           Køn: mand
                        
                        
                           Borgmester i Eslamshahr indtil 2020. Tidligere iransk parlamentsmedlem. Tidligere generalguvernør (»Farmandar«) for Teheranprovinsen indtil september 2010, ansvarlig for politiets indgriben og dermed for undertrykkelsen af demonstrationer. Han modtog i december 2010 en pris for sin rolle i undertrykkelsen efter valget.
                        
                        
                           10.10.2011
                        
                     
                           55.
                        
                        
                           ZEBHI Hossein
                        
                        
                           Køn: mand
                        
                        
                           Første stedfortrædende rådgiver for domstolene og dommer ved højesteret (leder af højesterets 41. afdeling, der navnlig beskæftiger sig med sikkerhedsforbrydelser og narkotika). Irans offentlige viceanklager (2007-2015). I denne rolle var han ansvarlig for retssager, som blev anlagt efter protesterne efter valget i 2009 og gennemført i strid med menneskerettighederne. I denne rolle har han også billiget uforholdsmæssige straffe for narkotikakriminalitet.
                        
                        
                           10.10.2011
                        
                     
                           56.
                        
                        
                           BAHRAMI Mohammad-Kazem
                        
                        
                           Køn: mand
                        
                        
                           Leder af forvaltningsdomstolen indtil april 2021. Han var medvirkende til undertrykkelsen af fredelige demonstranter i 2009 som chef for de væbnede styrkers retsvæsen.
                        
                        
                           10.10.2011
                        
                     
                           60.
                        
                        
                           HOSSEINI Dr. Mohammad (alias HOSSEYNI, Dr. Seyyed Mohammad; Seyed, Sayyed og Sayyid)
                        
                        
                           Fødested: Rafsanjan, Kerman (Iran)
                           Fødselsdato: 23.7.1961
                           Køn: mand
                        
                        
                           Næstformand med ansvar for parlamentariske anliggender under præsident Ebrahim Raisi siden august 2021. Tidligere rådgiver for præsident Mahmoud Ahmadinejad og talsmand YEKTA, en kompromisløs politisk gruppering. Minister for kultur og islamisk vejledning (2009-2013). Han var tidligere i IRGC og var medvirkende til undertrykkelsen af journalister.
                        
                        
                           10.10.2011
                        
                     
                           62.
                        
                        
                           ZARGHAMI Ezzatollah
                        
                        
                           Fødested: Dezful (Iran)
                           Fødselsdato: 22.7.1959
                           Køn: mand
                        
                        
                           Minister for kultur, håndværk og turisme siden den 25. august 2021. Medlem af det øverste råd for cyberspace og kulturrevolutionsrådet siden 2014. Tidligere leder af Islamic Republic of Iran Broadcasting (IRIB) indtil november 2014. Under hans ansættelse hos IRIB var han ansvarlig for alle programlægningsbeslutninger. I august 2009 og december 2011 viste IRIB tvungne tilståelser fra fanger og en serie af »skueprocesser«. Dette er en klar krænkelse af internationale bestemmelser om retten til en retfærdig rettergang.
                        
                        
                           23.3.2012
                        
                     
                           64.
                        
                        
                           KAZEMI Toraj
                        
                        
                           Køn: mand
                        
                        
                           Chef for afdelingen for Teheran og omegn i IT-politiet, som EU har opført på listen, indtil juni 2020. I denne egenskab varslede han en kampagne til rekruttering af statslige hackere med henblik på at opnå større kontrol med oplysninger på internettet og angribe »skadelige« websteder.
                        
                        
                           23.3.2012
                        
                     
                           65.
                        
                        
                           LARIJANI Sadeq
                        
                        
                           Fødested: Najaf (Irak)
                           Fødselsdato: 1960 eller august 1961
                           Køn: mand
                        
                        
                           Chef for Mæglernes Råd siden den 29. december 2018. Tidligere medlem af Vogternes Råd (indtil september 2021). Tidligere chef for retsvæsenet (2009-2019). Chefen for retsvæsenet skal give sit samtykke til og underskrive hver straf for qisas (gengældelse), hodoud (forbrydelse mod gud) og ta'zirat (forbrydelse mod staten). Disse omfatter domme, der indebærer dødsstraf, piskning og amputation. Han har i denne forbindelse personligt underskrevet talrige dødsdomme i strid med internationale standarder, herunder stening, henrettelser ved hængning, henrettelse af mindreårige og offentlige henrettelser, hvor fanger eksempelvis er blevet hængt fra broer foran tusindvis af forsamlede mennesker. Han har derfor bidraget til et højt antal henrettelser. Han har også tilladt idømmelse af fysisk afstraffelse, såsom amputationer og drypning af syre i øjnene på den dømte. Siden Sadeq Larijani tiltrådte sit embede, er antallet af vilkårlige anholdelser af politiske fanger, menneskerettighedsforkæmpere og minoriteter steget markant. Sadeq Larijani bærer også ansvaret for den systemiske manglende overholdelse af retten til en retfærdig rettergang i de iranske retsprocedurer.
                        
                        
                           23.3.2012
                        
                     
                           69.
                        
                        
                           MORTAZAVI Seyyed Solat
                        
                        
                           Fødested: Farsan, Tchar Mahal-o-Bakhtiari (syd) — (Iran)
                           Fødselsdato: 1967
                           Køn: mand
                        
                        
                           Siden den 5. september 2021 Irans vicepræsident med ansvar for eksekutive anliggender og leder af præsidentens kontor. Leder af afdelingen for fast ejendom under Mostazafan Foundation, der blev drevet direkte af den øverste leder, Khamenei, fra den 16. september 2019 til september 2021. Indtil november 2019 direktør for Teheranafdelingen af Foundation Astan Qods Razavi. Tidligere borgmester i Irans næststørste by, Mashhad, hvor der jævnligt gennemføres offentlige henrettelser. Tidligere viceindenrigsminister for politiske anliggender, udnævnt i 2009. I denne egenskab var han ansvarlig for at lede undertrykkelsen af personer, som krævede deres legitime rettigheder, herunder ytringsfrihed. Blev senere udnævnt som leder af Irans valgkomité for parlamentsvalget i 2012 og præsidentvalget i 2013.
                        
                        
                           23.3.2012
                        
                     
                           74.
                        
                        
                           REZVANMA-NESH Ali
                        
                        
                           Køn: mand
                        
                        
                           Viceanklager i provinsen Karaj, regionen Alborz, i perioden 2010-2016. Ansvarlig for grove krænkelser af menneskerettighederne, herunder involvering i henrettelsen af en mindreårig.
                        
                        
                           23.3.2012
                        
                     
                           79.
                        
                        
                           RASHIDI AGHDAM Ali Ashraf
                        
                        
                           Køn: mand
                        
                        
                           Vicedirektør med ansvar for sundhed, straf og uddannelse i Teherans fængsler. Tidligere leder af Evinfængslet (2012-2015). Under hans ledelse forværredes forholdene i fængslet, og der er beretninger om øget mishandling af fangerne. I oktober 2012 gik ni kvindelige fanger i sultestrejke i protest mod krænkelsen af deres rettigheder og den voldelige behandling fra fængselspersonalets side.
                        
                        
                           12.3.2013
                        
                     
                           80.
                        
                        
                           KIASATI Morteza
                        
                        
                           Køn: mand
                        
                        
                           Dommer ved Teherans Revolutionsdomstol, afdeling 54, og Ahwaz' Revolutionsdomstol, afdeling 4; idømte de fire arabiske politiske fanger, Taha Heidarian, Abbas Heidarian, Abd al-Rahman Heidarian (tre brødre) og Ali Sharifi, dødsstraf. De blev anholdt, tortureret og hængt uden retfærdig rettergang. Disse sager og manglen på retfærdig rettergang er blevet omtalt i en rapport af 13. september 2012 fra FN's særlige rapportør om menneskerettighederne i Iran, i FN's generalsekretærs rapport om Iran af 22. august 2012.
                        
                        
                           12.3.2013
                        
                     
                           83.
                        
                        
                           JAFARI Asadollah
                        
                        
                           Køn: mand
                        
                        
                           For tiden statsadvokat i Isfahan. I denne stilling gav han ordre til voldelige reaktioner mod demonstranter, der gik på gaden i november 2021 for at protestere mod vandmangel. Ifølge nogle rapporter har Asadollah Jafari bebudet oprettelse af et særligt kontor til efterforskning af de anholdte demonstranter.
                           Som tidligere anklager i Mazandaranprovinsen anbefalede Jafari idømmelse af dødsstraf i sager, han har ført, hvilket har ført til mange henrettelser, herunder offentlige henrettelser, og under omstændigheder, hvor idømmelse af dødsstraf er i strid med internationale menneskerettigheder, herunder ved at være en uforholdsmæssig hård og overdreven straf. Jafari har også været ansvarlig for ulovlig anholdelse af bahaiere og krænkelse af deres rettigheder, fra første anholdelse til at holde dem i isolation i efterretningstjenestens fængsel.
                        
                        
                           12.3.2013
                        
                     
                           95.
                        
                        
                           VASEGHI Leyla (alias VASEQI Layla, VASEGHI Leila, VASEGHI Layla)
                        
                        
                           Fødested: Sari, Mazandaranprovinsen (Iran)
                           Fødselsdato: 1352 (den iranske Hijri-kalender), 1972 eller 1973 (den gregorianske kalender)
                           Køn: kvinde
                           Stilling: tidligere guvernør for Shahr-e Qods og leder af byens sikkerhedsråd
                        
                        
                           Som guvernør for Shahr-e Qods og leder af byens sikkerhedsråd fra september 2019 til november 2021 beordrede Leyla Vaseghi politiet og andre væbnede styrker til at anvende dødbringende magt under protesterne i november 2019 med dræbte og sårede ubevæbnede demonstranter og andre civile til følge. Som guvernør for Shahr-e Qods og leder af byens sikkerhedsråd bærer Leyla Vaseghi ansvaret for alvorlige brud på menneskerettighederne i Iran.
                        
                        
                           12.4.2021«.